
Tumor szegmentálás MRI képeken többdimenziós részecske-raj alapú optimalizációval és klaszterezéssel

Kulcsszavak: Többdimenziós részecskeraj-optimalizálás; Klaszterezés; Adaptív szegmentálás; Agyi daganatok szegmentációja; Mágneses rezonanciás képalkotás
A részecske-raj alapú optimalizációs (Particle Swarm Optimization - PSO) algoritmus széles körben alkalmazott az optimalizációs problémák megoldásában különböző területeken, ideértve a képfeldolgozást is.
A dolgozatban bemutatásra kerül egy újszerű, klaszterezésen alapuló szegmentációs algoritmus, amely a PSO algoritmus többdimenziós általánosítását használja kiindulópontként. Ellentétben a legtöbb hagyományos szegmentációs módszerrel, ez a megközelítés automatikusan meghatározza a különböző képeken az optimális klaszterszámot, figyelembe véve a csoportokon belüli és azok közötti hasonlóságokat. A módszer hatékonyan szegmentál agyi daganatokat mágneses rezonanciás képalkotásból (Magnetic Resonance Imaging - MRI) származó szürkeárnyalatú képeken. A korszerű mélytanuló módszerekkel ellentétben, a dolgozatban bemutatott optimalizálási stratégia nem igényli nagyméretű, orvosok által előszegmentált tanítóhalmazok használatát. A hiperparaméterek beállításához elegendő néhány MRI kép felhasználása.
A dolgozat második felében a kifejlesztett eljárás tesztelésének eredményei, összehasonlítása korszerű gépi tanulási algoritmusokkal, és ezek ötvözésével elért eredmények kerülnek bemutatásra. A bemutatott módszerek teljesítménye egy valós MRI képadatbázison lett kiértékelve, melyet szakértő neuroradiológusok már előzetesen szegmentáltak.



